Edgaras Jankauskas

Edgaras Jankauskas (g. 1975 m. kovo 12 d.) – vienas geriausių visų laikų Lietuvos futbolininkų, buvęs Lietuvos rinktinės puolėjas, keletą kartų pripažintas geriausiu Lietuvos futbolininku (pirmą kartą 1997 metais). 

Baigęs profesionalaus žaidėjo karjerą ėmėsi trenerio darbo. Iš pradžių dirbo CSKA ir Hearts klubuose trenerio asistentu, o vėliau tapo FK Trakai vyr. treneriu. Vėliau tapo Lietuvos nacionalinės vyrų futbolo rinktinės vyr. treneriu. 2018 m. gruodžio 4 d. paskelbta, kad nutraukta sutartis.

Žaidėjo karjera

Karjera Lietuvoje 
Jankauskas karjerą pradėjo Vilniaus „Panerio“ komandoje, būdamas 16 metų perėjo į Vilniaus „Žalgirį“. 

1996 m. Lietuvos rinktinė rungtyniavo prieš Maskvos CSKA, o šiose varžybose Jankauskas įmušė du įvarčius.

Karjera užsienio klubuose
1996 m. tapo Maskvos CSKA žaidėju, o vėliau žaidė Maskvos „Torpedo“. Neilgai trukus Jankauskas perėjo į belgų „Brugge“ komandą, vėliau žaidė „Real Sociedad“, Lisabonos „Benfica“, o vėliau pradėjo žaisti portugalų „FC Porto“. Žaidė nedaug, tačiau kartą pasižymėjo Čempionų lygos varžybose, bei su klubu tapo Čempionų lygos čempionu. 2004 metais buvo išnuomotas prancūzų „OGC Nice“ komandai. Po labai nesėkmingų metų puolėjas pasirašė sutartį su FBK Kaunu ir netrukus buvo paskolintas Edinburgo „Hearts“ iš Škotijos. 2005–2006 metais tapo Škotijos vicečempionu, bei vienu naudingiausiu čempionato žaidėju. Nuo 2008 m. balandžio 24 d. Jankauskas liko be klubo, kuomet pasitraukė iš Portugalijos Lisabonos „Belenenses“ klubo. 2008 m. liepos mėn. jis pasirašė sutartį su Rygos Skonto klubu.

2009 m. birželio 28 d. pasirašė sutartį su MLS lygos komanda New England „Revolution“, kurią 2010 m. sausio 30 d. pratęsė dar vieneriems metams. 2009 m. sezone įmuštas Jankausko įvartis į Kansas City Wizards klubo vartus išrinktas vienu gražiausių sezono įvarčių. 2010 m. sausio 30 d. pratęsė sutartį su Foksboro klubu. 2010 m. rugsėjo 30 d. buvo nuspręsta nepratęsti sutarties su E. Jankausku.

2010 m. spalio 4 d. baigė profesionalaus futbolininko karjerą.

2011 m. vasario 17 d. apsigalvojo dėl pasitraukimo ir pasirašė sutartį su Rusijos Voronežo „Fakel“ klubu.

Žaidėjo karjera nacionalinėje rinktinėje 
1995 m. talentingas puolėjas buvo pakviestas į Nacionalinę futbolo komandą ir joje debiutavo. Iš viso sužaidė už Lietuvos nacionalinę vyrų futbolo rinktinę 56 rungtynes, per kurias pelnė 10 įvarčių.

Įvarčiai rinktinėje

Trenerio karjera 
2009 m. gegužės mėn. Kaune gavo UEFA B lygio trenerio licenciją. Dirbo Maskvos CSKA (2011-2012 m.) vyr. trenerio asistentu, 2012 m. liepos mėnesio pradžioje tapo Edinburgo „Hearts“ klubo trenerio asistentu.

Trakų FK vyr. treneris 
2014 m. tapo A lygos debiutantų Trakų FK vyriausiuoju treneriu. Debiutantai A lygoje ilgai kovojo dėl aukščiausių pozicijų, pretendavo net į antrąją vietą, bet sezono pabaigoje patyrė eilę pralaimėjimų ir Edgaras Jankauskas pasitraukė iš vyr. trenerio posto.

Lietuvos nacionalinės rinktinės vyr. treneris 
2016 m. pradžioje Edgaras Jankauskas tapo nacionalinės vyrų futbolo rinktinės treneriu. Oficialiose rungtynėse debiutavo 2016 m. kovo 23 d. Rumunijoje, Džurdžu mieste, kur „Marin Anastasovici“ stadione lietuviai išmėgino jėgas su Rumunijos nacionaline rinktine. Susitikimą rezultatu 1:0 laimėjo rumunai. Nicolae Stanciu puikiai smūgiavo iš maždaug iš 25 metrų ir kamuolys įskriejo į vartų kampą. 2016 m. kovo 26 dieną Maskvoje, Rusijoje buvo pralaimėta rezultatu 0:3. Pirmąją pergalę Jankausko vadovaujama rinktinė iškovojo Klaipėdoje, "Baltijos" taurės varžybose, kai rezultatu 2-0 nugalėjo estus. Tačiau Liepojoje patyrė pralaimėjimą latviams, o taurės dalybas lėmė estų ir latvių varžybos.

Jankausko vadovaujama Lietuvos rinktinė iškovojo vos 3 pergales, iš kurių tik viena oficialiose varžybose – Europos čempionato atrankoje nugalėta Malta. Baltijos taurės turnyre laimėta prieš Estiją, o kontrolinėse rungtynėse įveikta Armėnija. Penkios dvikovos baigėsi lygiosios, iš kurių reikėtų išskirti puikias rungtynes Škotijoje. Per tą jo vadovaujamus metus patirta net 20 pralaimėjimų.

Pasiekimai 
 Belgijos Jupiler lygos čempionas (1998)
 Portugalijos SuperLiga čempionas (2003, 2004)
 Portugalijos taurės laimėtojas (2003)
 UEFA taurės laimėtojas (2003)
 UEFA Čempionų lygos laimėtojas (2004)
 Geriausias Lietuvos futbolininkas (1997, 1998, 2000, 2001, 2004)

Šaltiniai

Nuorodos 
 Futbolinis.lt
 National-football-teams.com

Lietuvos futbolininkai
Heart of Midlothian FC žaidėjai
Lietuvos vyrų futbolo rinktinės treneriai